Man (70) dood buite KZN-plaashuis aangetref(Foto: Midlands EMS/Verskaf) Die liggaam van die 70-jarige Hedley James Brown is Maandagoggend buite sy huis op sy plaas in die Lions Rivier-area buite Howick, KwaZulu-Natal, aangetref. Roland Robertson, woordvoerder van die Midlands EMS, het gesê paramedici is die oggend na die plaas ontbied. “By hul aankoms is ŉ man met noodlottige beserings in die tuin buite die huis aangetref en hy is op die toneel dood verklaar.” Hy was vasgebind. Die polisie is na die toneel ontbied. Volgens kol. Thembeka Mbele, polisiewoordvoerder, het die oorledene beserings aan sy gesig opgedoen en is hy twee keer met ŉ skerp voorwerp in die rug gesteek. Drie vuurwapens en ŉ skootrekenaar is uit die plaashuis gesteel. Sake van moord en roof word ondersoek.